b'\n_START_ARTICLE_\nAndrej Ivanu\xc5\xa1a\n_START_SECTION_\n\xc5\xbdivljenje\n_START_PARAGRAPH_\nIvanu\xc5\xa1a je najprej od prvega do sredine tretjega razreda obiskoval Osnovno \xc5\xa1olo Antona A\xc5\xa1kerca v Mariboru. Potem se je pre\xc5\xa1olal na osnovno \xc5\xa1olo Angel Besednjak v Mariboru. \xc5\xa0olanje je leta 1973 nadaljeval na Srednji gradbeni \xc5\xa1oli v Mariboru, ki jo je leta 1977 kon\xc4\x8dal z odliko, in mu ni bilo treba delati mature. Pridobil si je izobrazbo gradbenega tehnika. Potem je \xc5\xa1tudij nadaljeval na Univerzi v Mariboru, Visoka tehni\xc5\xa1ka \xc5\xa1ola, VTO gradbeni\xc5\xa1tvo. Diplomiral je leta 1981 z najvi\xc5\xa1jo oceno in si pridobil strokovni naziv in\xc5\xbeenir gradbeni\xc5\xa1tva. Po zaklju\xc4\x8denem \xc5\xa1tudiju je odslu\xc5\xbeil voja\xc5\xa1ki rok in se po njem zaposlil. Od leta 1994 je samostojni podjetnik na podro\xc4\x8dju oblikovanja internetnih strani. Je tudi zalo\xc5\xbenik._NEWLINE_Poleg pisanja je Ivanu\xc5\xa1a dejaven \xc5\xa1e kot urednik. Bil je \xc4\x8dlan uredni\xc5\xa1kega odbora \xc5\xa1olskega pionirskega glasila Plamen\xc4\x8dki na Osnovni \xc5\xa1oli Angel Besednjak, 1972 -1973. Nato je bil najprej \xc4\x8dlan uredni\xc5\xa1kega odbora in kasneje urednik literarnega glasila Srednje gradbene \xc5\xa1ole v Mariboru, Na\xc5\xa1a snovanja 1974-1977, nato \xc5\xa1e glavni in odgovorni urednik literarnega glasila \xc5\xa1tudentov gradbeni\xc5\xa1tva v Mariboru Gradbinec, 1978-1979, \xc4\x8dlan uredni\xc5\xa1kega odbora tovarni\xc5\xa1kega glasila Konstruktor, 1987-1988, glavni in odgovorni urednik biltena Znamkar, ki ga je 4\xc3\x97 letno izdajalo Filatelisti\xc4\x8dno in numizmati\xc4\x8dno dru\xc5\xa1tvo Tabor Maribor 1988-2003, 1998-1999 \xc4\x8dlan uredni\xc5\xa1kega odbora in odgovorni urednik revije Nova filatelija, ki jo izdaja Filatelisti\xc4\x8dna zveza Slovenije, in urednik filatelisti\xc4\x8dnega internetnega spleti\xc5\xa1\xc4\x8da znamkar.si od leta 2000 naprej. Je sourednik fanzina za fantazijo, znanstveno fantastiko in horor ter svet Drugotnosti Ja\xc5\xa1ubeg en Jered (ISSN 1855-6434) (COBISS) od leta 2009 naprej._NEWLINE_Je dejaven in znan slovenski filatelist, raziskovalec in pisec na podro\xc4\x8dju filatelije, ki je najbolj raz\xc5\xa1irjen svetovni konji\xc4\x8dek. \xc4\x8clan Filatelisti\xc4\x8dnega dru\xc5\xa1tva Tabor Maribor od 1982 do 2008 in Filatelisti\xc4\x8dnega dru\xc5\xa1tva Maribor od 2009._NEWLINE_Je aktiven tudi kot novinar v razli\xc4\x8dnih revijah in \xc4\x8dasopisih. Svoje \xc4\x8dlanke je objavljal ali \xc5\xa1e objavlja v revijah PC Hobby, SRC Info, Biro, Maribor\xc4\x8dan, Nepremi\xc4\x8dnine, Kapital, Zlati kapital, Gospodarski vestnik, WIN.INI, Made, Moj hobi, AS, Tajnica, Denar (COBISS) in Radar. \xc4\x8clanki so predvsem iz ra\xc4\x8dunalni\xc5\xa1tva in filatelije. V \xc4\x8dasopisu Ve\xc4\x8der je v obdobju od aprila 1998 do oktobra 2005 imel stalno rubriko Filatelisti\xc4\x8dni koti\xc4\x8dek, kar predstavlja skoraj 300 prispevkov._NEWLINE_Od ustanovitve leta 2009 je \xc4\x8dlan Rotary kluba Maribor-Park._NEWLINE_Od Ustanovnega zbora Dru\xc5\xa1tva Zvezdni prah (DZP) iz Maribora je njegov predsednik.'